P R E D L O G

Na osnovu člana 6, člana 18 i člana 54 Zakona o državnoj imovini („Sl.list Crne Gore“ br. 21/09 i 40/11) i člana 18 stav 1 i 2 i člana 39, 9/20 Statuta Opštine Tivat („Sl.list Crne Gore-opštinski propisi“ br.24/18) na sjednici Skupštine opštine Tivat održanoj dana \_\_\_\_\_\_donijeta je

O D L U K A

o davanju saglasnosti za odustajanje od žalbe izjavljene

na presudu Osnovnog suda u Kotoru posl.br.P.264/15/15 od 25.12.2019.g.

Član 1.

Daje se saglasnost za odustajanje od žalbe izjavljene na presudu Osnovnog suda u Kotoru posl.br.P.264/15/15 od 25.12.2019.godine, u pravnoj stvari koja se vodi po tužbi tužilaca Jokić Nika, Jokić Jovana, Jokić Marka, Čelanović Darinke i Igumanović Marice, radi utvrđenja prava svojine na dijelu kat.parcele 1751/1 i 1751/2 Ko Đuraševići koje odgovaraju dijelu čest.zem.841/1 Ko Đuraševići u ukupnoj površini od 86 m2 i isplate naknade za ranije čestice zemlje 845, 839/1, 839/3, 848/2, 841/1 i 921/2 sve Ko Đuraševići koje u ukupnoj površini od 1.783 m2 ulaze u sastav kat.parcela 1759/9, 1751/4, 1751/3 i 1750/9 KO Đuraševići, a koje nepokretnosti u naravi predstavljaju lokaciju na kojoj je izgrađeno postrojenje za prečišćavanje otpadnih voda i zemljište za koje je u postupku utvrđeno da je ekonomski neisplativo.

Član 2.

Ova Odluka stupa na snagu osmog dana od dana objavljivanja u „Službenom listu Crne Gore-opštinski propisi“.

Broj:

Tivat,

SKUPŠTINA OPŠTINE TIVAT

Predsjednik

Andrija Petković, s.r.

O b r a z l o ž e nj e

Pravni osnov za donošenje ove Odluke nalazi se u odredbama Zakona o državnoj imovini, koje određuju da imovinska prava i ovlašćenja u pogledu državne imovine vrši organ jedinice lokalne samouprave određen zakonom i statutom opštine, da opština, između ostalog, raspolaže novčanim sredstvima stečenim po osnovu javnih prihoda, te da kada se radi o imovinskim sporovima od naročitog značaja za lokalnu samoupravu ili o sporovima povodom stvari i drugih dobara čija je tržišna vrijednost iznad 30.000,oo €, a treba se odreći tužbenog zahtjeva, priznati zahtjev protivne strane, zaključiti poravnanje ili odustati od pravnog lijeka o tome treba obavijestiti nadležni organ jedinice lokalne samouprave i postupiti u skladu sa njegovim stavom. Takođe, i odredbe Statuta Opštine Tivat koje definišu opštinsku imovinu, propisuju da Skupština raspolaže opštinskom imovinom i da u vršenju poslova iz svog djelokruga donosi, između ostalih akata, i odluke.

Razlog donošenja odluke je slijedeći:

Presudom Osnovnog suda u Kotoru Posl.br.P.264/15/15 od 25.12.2019.godine, utvrđeno je pravo susvojine tužilaca u ukupnoj površini od 86 m2 prema detaljnim koordinatnim tačkama, na dijelu kat.parcela 1751/1 i 1751/2 Ko Đuraševići, koje odgovaraju dijelu čest.zem.841/1 Ko Đuraševići i obavezana tužena Opština Tivat da tužiocima Jokić Niku, Jokić Jovani, Jokić Marku, Čelanović Darinki i Igumanović Marici, isplati naknadu, na ime faktički izuzetog zemljišta koje predstavlja lokaciju na kojojje izgrađeno postrojenje za prečišćavanje otpadnih voda PPOV i naknadu za zemljište za koje je u postupku utvrđeno da je ekonomski neisplativo, označenog po starom premjeru kao čestice zemlje 845, 839/1, 839/3, 848/2, 841/1 i 921/2 sve Ko Đuraševići koje u ukupnoj površini od 1.783 m2 ulaze u sastav katasatarskih parcela 1759/9, 1751/4, 1751/3 i 1750/9 KO Đuraševići, u ukupan iznos od 192.564,00 eura zajedno sa zakonskom zateznom kamatom od 05.12.2019.g., dana izrade usaglašenog nalaza i mišljenja vještaka građevinske struke pa do dana isplate, sve u roku od 15 dana po pravosnažnosti presude, pod prijetnjom prinudnog izvršenja. Naknada je shodno saglašenom nalazu i mišljenju vještaka građevinske struke utvrđena na iznos od 108 eura/m2. Iznos zakonske zatezne kamate na dosuđeni iznos naknade, kako to i stoji u presudi od dana izrade nalaza vještaka građevinske struke, odnosno od dana usaglašenog nalaza vještaka građevinske struke, od 05.12.2019.god. do dana izrade ovog predloga iznosilo cca 15.405,24 eura,

Prvostepenom presudom, takođe je obavezana tužena Opština Tivat da isplati tužiocima troškove postupka u iznosu od 17.350,00 eura, u roku od 15 dana po pravosnažnosti presude, pod prijetnjom prinudnog izvršenja.

Odlukama Višeg suda u Podgorici, kao drugostepenog organa, u drugim sudskim predmetima povodom naknade za faktičku ekproprijaciju nepokretnosti na istom lokalitetu, na kojima se nalazi prečiščivač otpadnih voda, i to odlukama Višeg suda u Podgorici Gž.br.3494/19 od 11.05.2020.g., Gž.br.862/20-15 od 24.04.2020.g. i Gž.br.955/20 od 06.11.2020.g. (posl.br.P.707/15 Počanić Ilija i dr., posl.br.P.290/15 Meštrović Ivo i dr. i posl.br.P.1744/18/16 Đurišić Niko i dr.) odbijene su žalbe i potvrđeni su navodi tužilačke strane o pasivnoj legitimaciji ovdje tužene Opštine Tivat kao i obaveza Opštine Tivat da izvrši nadoknadu tužiocima.

Što se tiče glavnog tužbenog zahtjeva, u pogledu istog je izjavljena žalba Višem sudu u Podgorici dana 03.02.2020.godine, u kom dijelu odluka do danas nije donijeta. Rješenjem Vrhovnog suda R.337/20 od 16.03.2020.g. predmet je delegiran Višem sudu u Bijelom Polju.

Tužioci su, posredstvom svog punomoćnika, upoznati sa namjerom tužene da odustane od izjavljene žalbe na prvostepenu odluku posl.br.P.264/15/15 od 25.12.2019.godine, odnosno o namjeri tužene da pristupi realizaciji svoje obaveze kod činjenice da je riječ o visokom iznosu naknade, kao i o tome da Opština planira da sredstva za isplatu naknade u ovom i u drugim aktuelnim predmetima koja se tiču istog lokaliteta, obezbijedi iz kreditnih linija koje se planiraju realizovati krajem januara mjeseca 2021. godine.

Sa druge strane, osnovanost predloga za odustajanje od ovog pravnog lijeka jeste što su se tužioci iskazali i spremnost da se kompletan iznos njihovog potraživanja isplati u roku ne dužem od 12 (dvanaest) mjeseci od dobijanja kredita i kako bi se prekinuo dalji tok zakonske zatezne kamate na dosuđeno potraživanje. Ostali su pri potraživanju zakonske zatezne kamate od dana izrade usaglašenog nalaza vještaka građevinske struke do 16.12.2020.g. i naknade na ime dosuđenih sudskih troškova sa razloga što je inicijalno tužioce zastupala punomoćnica Andrijana Boreta, advokatica iz Budve, koja je u međuvremenu preminula pa kako tužioci imaju obavezu prema njenoj porodici, u tom dijelu se nisu mogli odreći naknade.

Tužioci su dokazali vlasništvo na ranijim predmetnim česticama zemlje, a sporno zemljište faktički je eksproprisano izgradnjom PPOV, prema tome isto je privedeno namjeni, a u pitanju je javno dobro, pa nije moguće izvršiti povraćaj u pređašnje stanje istog, shodno tome tužioci imaju pravo na naknadu u skladu sa odredbama Zakona o eksproprijaciji, koje pravo je apsolutno i isto ne zastarijeva.

Podsjećanja radi, predmetno zemljište je u postupku izlaganja novog katastarskog premjera bilo uknjiženo kao vlasništvo Crne Gore. Vlada Crne Gore je isto prenijela Opštini Tivat, a za potrebe izgradnje PPOV uz uslov da opština preuzme rješavanje svih imovinsko pravnih sporova koji nastanu u vezi istog.

Takođe, u decembru 2018. godine je bio pripremljen predlog odluke za davanje saglasnosti za zaključenje sudskog poravnanja u ovoj pravnoj stvari po tada postignutom dogovoru sa tužiocima, cijena je iznosila 88,00 eura/m2, što je po predlogu ukupno iznosilo 156.904,00 eura i bez potraživanja zakonske zatezne kamate i troškova postupka. Navedeni prijedlog skinut je sa dnevnog reda i postupak pred prvostepenim sudom je nastavljen sa novim vještačenjima, što je imalo za posljedicu znatno veći iznos naknade, zakonske zatezne kamate i sudskih troškova.

Kako se radi o iznosu većem od 30.000,00 eura, a Zakonom o državnoj imovini je propisano da je za odustajanje od pravnog lijeka potrebno obavjestiti nadležni organ lokalne samouprave, to se predlaže usvajanje predožene Odluke. Usvajanjem ove Odluke stvaraju se uslovi za ispunjenje obaveze po presudama, na način koji je najprihvatljiviji sa finansijskog aspekta za Opštinu Tivat, a kod činjenice da je potraživanje nesporno utvrđeno.

Obrađivač Predlagač

Direkcija za imovinsko-pravne poslove Predsjednik Opštine

Sekretarijat za finansije